Ծնվել է Երևանում: 1943թ-ից աշխատել է Երևանի Պատանի հանդիսատեսի պետական թատրոնում` որպես դերասան: 1949-53թթ ծառայել է խորհրդային բանակում: 1953թ. ընդունվել է Երևանի գեղարվեստաթատերական ինստիտուտի դերասանական ֆակուլտետ` Արմեն Գուլակյանի արվեստանոց: 1958թ. կրկին վերադարձել է Պատանի հանդիսատեսի թատրոն և մինչև կյանքի վերջը աշխատել այդտեղ: Թատրոնում խաղացել է ավելի քան 100 դեր բազմաթիվ ներկայացումներում, որոնցից էին` Հ.Թումանյանի «Գիքորը» (Վասո, Գիքոր), Գ.Սունդուկյանի «Քանդած օջախ» (Մարմարով), «Խաթաբալա» (Սարգիս), Վ.Պետրոսյանի «Չապրած տարիներ» (Բենիամին), «Գարնանը կվերադառնամ» (Աֆանասև), «Մեր գյուղը գետի այն ափին է» (Ձիապան), Վ.Մովսիսյանի «Եղիցի երկիր» (Նինոս), Կաթնաուխովա-Բրաուսևիչի «Ալվան ծաղիկ» (Անտոն), Գ.Սարգսյանի «Կարմիր կիրակիի զինվորը» (Ժամկոչ Վահրամ) և այլն: Նկարահանվել է մի շարք ֆիլմերում` «Շրթներկ համար 4» (1964թ.), «Ջրհորի մոտ» (1970թ.) և այլն: 1980թ. արժանացել է Հայաստանի վաստակավոր արտիստի կոչման: Մահացել է Երևանում: